**Omsorgstandplejen**



Allerød Kommunes Tandpleje
Lyngevej 202, 3450 Allerød
Telefon 48 12 62 00
omsorgstandplejen@alleroed.dk
www.alleroed.dk

**Hvad er omsorgstandpleje:**

Omsorgstandpleje er regelmæssig,opsøgende tandpleje, som udføres af Allerød Kommunes Tandpleje.

Omsorgstandpleje omfatter:

* Regelmæssige undersøgelser af tænder, proteser, mundslimhinder samt behandling af tænder, tandkød og protesearbejde.
* Vejledning om forebyggende tandpleje og mundhygiejne, evt. i samarbejde med personalet på plejecentrene eller i hjemmeplejen.

**Hvem kan få omsorgstandpleje:**

Det er din almene helbredstilstand, og ikke din tandlæges adgangsforhold, økonomiske forhold eller din tandstatus, der afgør om du kan modtage omsorgstandpleje.

**Hvor foregår omsorgstandplejen:**

Hvis du af væsentlige fysiske og/eller psykiske årsager ikke kan benytte den almindelige voksentandpleje, kan du modtage omsorgstandpleje på plejecenter, på kommunes særligt indrettede tandklinik på Lyngevej 202, 3450 Allerød eller i eget hjem.

Ikke alle former for undersøgelse og tandbehandling kan foregå i eget hjem eller på plejecentrene, og i nogle tilfælde vil der blive tilbudt transport til tandklinikken.

Ledsagelse af pårørende kan være en fordel og nødvendigt i nogle tilfælde.

Hvis du er omfattet af tilbuddet, har du endvidere mulighed for at lade behandlingen foregå hos privat tandlæge, efter aftale med Allerød Kommunes Tandpleje.

**Visitation:**

Visitation til omsorgstandpleje sker gennem kommunes visitatorer på Rådhuset eller via plejecentrene, hvis du bor på et plejecenter. Du kan, ved bedring i tilstand, visiteres tilbage til det almindelige voksentandplejetilbud.

**Hvad koster det:**

Deltagelse i Omsorgstandplejen koster i 2024, 590 kr. årligt.

Prisen reguleres 1 gang årligt.

Betaling sker ved modregning i pensionen månedligt.

Der er mulighed for at få tilskud fra Sygesikring Danmark. For at få tilskuddet, skal regningen/pensionsopgørelsen indsendes til Sygesikring Danmark.

**Hvornår udføres omsorgstandplejen:**

Omsorgstandpleje udføres i dagtimerne på hverdage og tidspunkt aftales direkte med Tandplejen.

**Hvad siger loven:**

Loven om omsorgstandpleje er fastsat i sundhedslovens § 131 og § 132.

*§ 131. Kommunalbestyrelsen tilbyder forebyggende og behandlende tandpleje til personer, der på grund af nedsat førlighed eller vidtgående fysisk eller psykisk handicap kun vanskeligt kan udnytte de almindelige tandplejetilbud.*

Stk. 2. *Personer, der får tilbudt omsorgstandpleje, jf. stk. 1, kan vælge at modtage tandplejetilbuddet hos privatpraktiserende tandlæge eller klinisk tandteknikker efter eget valg.*

Stk. 3. *Kommunalbestyrelsen kan indgå aftale med regionsrådet om, at regionsrådet varetager omsorgstandpleje for de af stk. 1 omfattede personer.*

Stk. 4. *Sundheds- og ældreministeren kan fastsætte nærmere regler om indholdet, omfanget, organiseringen, egenbetalingen og ressourceanvendelsen i den kommunale omsorgstandpleje.*

*§ 132. Kommunalbestyrelsen kan beslutte, at personer, der modtager et kommunalt tandplejetilbud efter § 131, selv skal betale en del af udgiften til tandpleje.*

Stk. 2. *Sundheds- og ældreministeren fastsætter nærmere regler for størrelsen af den maksimale årlige betalingstakst, som kommunalbestyrelsen kan afkræve patienten. For forebyggende og behandlende tandpleje, der er omfattet af § 64 b, og som der ydes tilskud til, jf. § 64 b, kan kommunalbestyrelsen maksimalt afkræve patienten en betalingstakst svarende til patientens egenbetaling i praksistandplejen*

**Hvis du ønsker at klage over behandlingen:**

Hvis du er utilfreds med den tandbehandling, som du har modtaget af omsorgstandplejen, kan du henvende dig til Tandplejens leder eller klage til

Styrelsen for Patientklager: https://stpk.dk